钦定古今图书集成/明伦汇编/宫闱典/第040卷 > 成宗伯岳吾皇后
## 钦定古今图书集成/明伦汇编/宫闱典/第040卷 > 成宗伯岳吾皇后

按《元史后妃传》：“卜鲁罕皇后，伯岳吾氏，驸马脱里思
之女。元贞初，立为皇后，大德三年十月授册宝。成宗
多疾，后居中用事，信任相臣哈喇哈孙，大德之政，人
称平允，皆后处决。京师刱建万宁寺，中塑秘密佛像，
其形丑怪，后以手帕蒙覆其面，寻传旨毁之。省院台
臣奏上尊号，帝不允。车驾幸上都，后方自奏请，帝曰：
‘我病日久，国家大事，多废不举，尚宁理此等事耶’！”事
遂寝。大德十年，后尝谋贬顺宗妃荅吉与其子仁宗
往怀州。明年，成宗崩。时武宗在北边，恐其归，必报前
怨，后乃命取安西王阿难荅失里来京师，谋立之。仁
宗自怀州入清宫禁，既诛安西王，并构后以私通事
出居东安州。